钦定古今图书集成/明伦汇编/官常典/第287卷 > 《侍臣箴》晋·温峤
## 钦定古今图书集成/明伦汇编/官常典/第287卷 > 《侍臣箴》晋·温峤

勿谓其微，覆篑成高；勿谓其细，巨由纤毫。故曰“善不
积，不足以成名。”话言如丝，而万里来享；无以处极，而
利在永贞。是以太子之在东宫，均士抗礼，以卑厥情，
入学齐齿，言称先生。不以言自臧，不以贵为荣，思有
虞之烝烝，尊周文之翼翼。晨昏靡违，夙兴晏息。师傅
是瞻，正人在侧。屏彼佞谀，纳此亮直。故傅敬德义，臣
思尽忠。或稽古训导，惟道之不融；或造膝诡辞，惧咎
之蕴崇。惴惴兢兢，思《二雅》之遗风。鉴乎九三，天禄永
终。近臣司规，敢告常从。